Eigil Andersen (SF), 2012-02-02:
Vi ved alle sammen, at der har været mange jobsøgningskurser for arbejdsløse med et fuldstændig tåbeligt indhold.
Der har været eksempler på kurser, hvor arbejdsløse har skullet bygge tårne af spaghetti og skumfiduser; man har skullet lære at kaste med æg ned ad en trappe, uden at de gik i stykker; arbejdsløse er blevet sat til at analysere Napoleons og Hitlers underskrifter; man har på jobsøgningskurser som arbejdsløs været tvunget til at skulle finde sin indre fugl osv.
Det er skrækkelige eksempler, som jo skriger til himlen om, at det her er ganske tåbeligt.
Noget af det, der sker med det her lovforslag, er, at varigheden af de her jobsøgningskurser i hvert fald nu bliver halveret, så de ikke længere varer 4 uger, men kun 2 uger, og det er selvfølgelig en god udvikling.
På de lidt mere seriøse jobsøgningskurser foregår der ofte en relevant undervisning i den første uges tid – det er de meldinger, jeg får fra arbejdsløse, der deltager i dem – men de sidste 3 uger sker der som regel ingenting eller i hvert fald uendelig lidt.
Men de arbejdsløse er tvunget til at deltage i kurserne alligevel.
Og der er arbejdsløse, som for tredje gang har deltaget i sådan et 4-ugers-kursus, og som har skullet lære at skrive deres cv tre gange, og som har skullet lære at lave jobansøgninger tre gange.
Det er helt klart, at der her er tale om nogle urimelige og dumme ting, som samfundet ikke skal bruge ressourcer på, og derfor er det godt, at de her kurser nu bliver sat ned fra at vare 4 uger til at vare 2 uger.
Det skal være sådan, at man skal hjælpe den enkelte arbejdsløse reelt, og der må man sige, at de to forhenværende beskæftigelsesministre fra Venstre, hr. Claus Hjort Frederiksen og fru Inger Støjberg, simpelt hen begik en kæmpe fejl, da de troede, at de fra deres skriveborde var de bedste i Danmark til at vurdere, hvad den enkelte arbejdsløse skulle deltage i.
Det er naturligvis forkert.
Det var en centralisme og et bureaukrati, som var højst besynderligt for et parti som Venstre, der ellers hylder friheden.
Det står helt fast, at den rigtige måde at gribe det her an på er, at der i hvert enkelt tilfælde skal foretages en vurdering af, hvad der tjener den enkelte arbejdsløse bedst, og der vil den nye regering jo også på et senere tidspunkt komme med et mere omfattende udspil til, hvordan man kan ændre systemet i den retning.
Så kommer vi til lovforslagets anden halvdel.
I dag har kontanthjælpsmodtagere over 30 år pligt og ret til aktivering hver 6. måned, og det bliver så fremover hver 12. måned.
Det er, som det også er blevet nævnt tidligere, et forsøg på at fjerne nogle af de firkantede regler.
Men det er da klart, at hvis kommunen har en god mulighed for at bringe den enkelte kontanthjælpsmodtager meget tættere på et job på et tidligere tidspunkt, er det jo bare med at komme i gang med det.
I den forbindelse vil jeg også nævne, at den nye regering jo har bebudet – og det vil også komme til at ske – at der kommer en kontanthjælpsreform, som på en mere grundlæggende måde tager stilling til, hvordan man bedst kan hjælpe arbejdsløse.
Når man fra borgerlig side har travlt med at fremstille det her som en voldsom forringelse for kontanthjælpsmodtagere, må jeg sige, at jeg er yderst forbavset.
Og her tænker jeg på dem, som er ikkearbejdsmarkedsparate.
De, der ikke er arbejdsmarkedsparate, har andre problemer end ledighed, f.eks. misbrug af stoffer eller misbrug af alkohol, de kan have psykiske lidelser, nogle kan lide af ADHD, det, som vi tidligere kaldte for DAMP.
Der skal med andre ord sættes ind over for de pågældende med en hjælp, som er meget mere grundlæggende, inden de kan komme ud på arbejdsmarkedet igen.
Men der gjorde den tidligere borgerlige regering den kæmpe fejl, at den afskaffede den høje refusion til de her aktiviteter, som kunne hjælpe kontanthjælpsmodtagerne til at få det bedre, sådan at de kunne komme ud på arbejdsmarkedet.
Så derfor er det uhyre dobbeltmoralsk, når man kritiserer det her i dag.
Så vil jeg til sidst også nævne, at det er rigtigt, at den nye regering har afskaffet fattigdomsydelserne.
Og det er rigtig godt, at det er sket, men det er dog ikke sket ved hjælp af de penge, der bliver sparet ved det her lovforslag.
Det siger fru Ulla Tørnæs, men det er ikke rigtigt.
Det vil man gøre fra i år.
Og der er også tale om, at man vil forlænge ordningen med de såkaldte opkvalificeringsjob, hvor ufaglærte og faglærte og arbejdsløse med forældede uddannelser ud fra en konkret vurdering kan få betalt 6 ugers uddannelse, hvis de opnår at få et job.
Det er noget af det, som de her sparede penge bliver brugt til.